গত শনিবার ‘কলামন্দির’এ হয়ে গেল এমনই এক সাংস্কৃতিক সন্ধ্যা। যার আয়োজক ‘উপাসক’। 
দু’টি চরিত্র নীলকমল রায়চৌধুরী এবং মিঠি। স্কুলজীবনে তাদের বন্ধুত্বের শুরু। মিঠি ধনী পরিবারের আদুরে মেয়ে। নীল অতি সাধারণ মধ্যবিত্ত পরিবারের সন্তান। আর্থ-সামাজিক ব্যবধান থাকা সত্ত্বেও তাদের বন্ধুত্ব টিকে থাকে। চিঠির হাত ধরে। প্রযুক্তির হাজার উন্নতির হাতছানি ছেড়ে তারা চিঠিকেই বন্ধুত্ব রক্ষার মাধ্যম হিসেবে বেছে নেয়। চিঠি লিখেই নিজেদের ছোট ছোট চাওয়া-পাওয়ার কথা একে অপরকে জানায়। এসবের মধ্যেই তাদের ব্যক্তিসত্তাকে সরিয়ে রেখে নিজস্ব জগৎ তৈরি করে নেয়। যে দুনিয়ার বাসিন্দা শুধু দু’জন। নীল আর মিঠি।

‘প্রয়াস’এর শিশুদের উপহার দিচ্ছেন রুপালি বসু।

মার্কিন নাটককার এ আর গুর্ণের লেখা নাটক ‘লাভ লেটার্স’এর অনুপ্রেরণায় ‘কী লিখি তোমায়’ রচনা করেছেন শ্রীজাত। আবহ ইন্দ্রদীপ দাশগুপ্ত, পরিবেশনায় কৌশিক গঙ্গোপাধ্যায়, উপস্থাপনায় দেবশঙ্কর হালদার এবং রায়া ভট্টাচার্য।
শুধু সামাজিক অনুষ্ঠানের আয়োজনই নয়, সামাজিক জীবনবোধের সঙ্গে যুক্ত থাকাটাই ‘উপাসক’এর লক্ষ্য। সেখান থেকেই ‘প্রয়াস’ এবং জয়জিৎ দাস মেমোরিয়াল স্কুলের দিকে সাহায্যের হাত বাড়িয়ে দিয়েছে ‘উপাসক’। ‘প্রয়াস’ সমাজের ‘স্পেশ্যালি চ্যালেঞ্জড’ প্রায় ৪৫০ জন শিশুকে নিয়ে কাজ করে। অন্য দিকে জয়জিৎ দাস মেমোরিয়াল স্কুল প্রায় ৪০০ জন দুঃস্থ মেধাবী ছাত্রছাত্রীর শিক্ষার দায়িত্ব নিয়েছে। ‘উপাসক’এর পক্ষ থেকে চালু করা হয় ‘ডক্টর সুব্রত মৈত্র স্মারক স্মৃতি পুরস্কার’। চিকিৎসা বিভাগে অবদানের জন্য প্রতি বছর একজনকে এই পুরস্কার দেবে ‘উপাসক’। চিকিৎসক সুব্রত মৈত্রের স্ত্রী অধ্যাপক চৈতালী মৈত্র বেলভিউ’এর আইসিইউ’এর দায়িত্বপ্রাপ্ত শিখা পাঠকের হাতে এই পুরস্কার তুলে দেন।
অনুষ্ঠানে উপস্থিত ছিলেন চূর্ণী গঙ্গোপাধ্যায়, শ্রাবণী সেন, জয় সরকার, শ্রীজাত, ইন্দ্রদীপ দাশগুপ্ত, শুভাশিস মুখোপাধ্যায়, অগ্নিমিত্রা পল, অরুণিমা ঘোষ প্রমুখ।

চৈতালী মৈত্র, শিখা পাঠক এবং রায়া ভট্টাচার্য।